Aidi Vallik

Aidi Vallik (sündinud 11. mail 1971) on eesti kirjanik. 
Aidi Vallik on õppinud Palivere algkoolis aastatel 1978–1979, Taebla Keskkoolis 1979–1986, Tartu Kunstikoolis 1986–1988, Haapsalu Õhtukeskkoolis 1990–1991 ning Tartu Ülikoolis eesti keelt ja kirjandust 1991–1996. 
Ta on töötanud kunstnikuna Haapsalu Kultuurimajas ja Haapsalu KEK-is ning 1996 – 2004 õpetajana Haapsalu Wiedemanni Gümnaasiumis. Alates aastast 2004 on Aidi Vallik vabakutseline kirjanik. Ta räägib aktiivselt kaasa Eesti hariduselu puudutavates küsimustes ning on MTÜ Lugu-Loo asutajaliige ja juhatuse liige. Ta on abielus kunstnik Ott Vallikuga (Moritz). Mari Vallik on tema tütar.

Looming

Aidi Vallik on tuntud peamiselt laste- ja noorsookirjanikuna, kuid on avaldanud ka luulekogusid. Varase perioodi luulekogud avaldas pseudonüümi Ats all. 
Aidi Vallik on tuntud ennekõike Anni-lugude autorina. Kõige enam on tunnustust pälvinud tema esimene noorsooromaan "Kuidas elad, Ann?", mis võitis 2000. aastal toimunud noortejutustuste võistluse peapreemia, sai 2002. aasta Nukitsa konkursil II koha ja pääses 2002. aastal Eesti Kultuurkapitali lastekirjanduse aastapreemia nominentide hulka. Raamatust on 2007. aastaks tehtud 9 trükki, see on pääsenud kooliprogrammidesse ning kirjandusõpikutesse ning on tõlgitud soome, läti ja leedu keelde. Lätis võitis jutustus 2004. aasta parimate tõlkelasteraamatute preemia. 
Aidi Vallik on filmistsenaariumi "Kuhu põgenevad hinged" kaasautor Rainer Sarneti ja Peeter Sauteri kõrval. Filmi keskseks tegelaskujuks on Aidi Valliku noorsooromaanidest tuntud Ann. Pärast filmi linastumist avaldas Aidi Vallik samadel sündmustel põhineva romaani "Mis sinuga juhtus, Ann?". 
Aidi Vallik oli ka Kanal 2 saate "Saladused" (2009 – 2018) ja TV3 saate "Suletud uste taga" (2011 – 2018) stsenarist.

Tunnustused ja tõlked

2000  „Kuidas elad,Ann?“ I koht Eesti Lastekirjanduse Teabekeskuse ja kirjastuse Tänapäev korraldatud algupäraste noortejuttude konkursil
2002  “Kuidas elad, Ann?” Nukitsa konkursi 2. koht kirjanike arvestuses
2002  “Kuidas elad, Ann?” Eesti Kultuurkapitali aastapreemiate lastekirjanduse nominent 
2002   “Kuidas elad, Ann?” soome keeles 
2003   “Mis teha, Ann” soome keeles 
2004   “Kuidas elad, Ann?” läti keeles 
2005   “Kuidas elad, Ann?”, parima läti 2004. a tõlkenoorteraamatu preemia (Janis Baltvilksi preemia) 
2005   “Mis teha, Ann?” läti keeles 
2005    “Kuidas elad, Ann?”; “Mis teha, Ann?” leedu keeles 
2006    „Mannikese lugu“, III koht Eesti Kultuuriministeeriumi ja kirjastuse„Päike ja  pilv“ korraldatud lasteraamatute käsikirjade konkursil „Põlvepikuraamat“
2007     „Tahan presidendiks“,  viis: Sirje Kaasik, sõnad:Aidi Vallik; I koht  Eesti Kooriühingu ja Kultuuriselts Hirvepark korraldatud II isamaaliste koorilaulude konkursil „Armastan sind, Eestimaa“ , laul laste- ja  poistekooridele .
2008    Janis Baltvilksi lastekirjanduspreemia parima Lätis ilmunud tõlkelasteraamatu  „Kuidas elad, Ann?“ ja „Mis teha, Ann?“ eest  
2009    „Mis sinuga juhtus, Ann?“ läti keeles 
2010     „Pints ja Tutsik“ I osa X Nukitsa konkursi II koht kirjanike kategoorias 
2011     "Hea raamatu" märk väikelasteraamatule "Mannikese lugu", mis ühtlasi  valiti sellega 13 parima 2010. aastal ilmunud lasteraamatu hulka.
2011     Julius Oro lastekirjanduspreemia 
2011     Karl Eduard Söödi lasteluulepreemia raamatu "Mina, kana, lehm ja kratt" eest. 
2011     "Mannikese lugu" Eesti Lastekirjanduskeskuse Aasta Rosina auhind 
2017     Karl Eduard Söödi lasteluulepreemia raamatu „Imelised inimesed“ eest